**IZLAGANJE UČENIKA ANTE MASTELIĆA NA 6. OKRUGLOM STOLU O ZAVIČAJNOSTI Biti alajčauš**

**( Sinjska alka u nastavi Hrvatskog jezika)**

**Sinjska je alka od 2010. godine pod zaštitom UNESCO-a kao svjetska nematerijalna baština. Kako bismo očuvali svoj nacionalni identitet važno je proučavati, čuvati i prenositi budućim generacijama hrvatsku kulturnu baštinu. Evo što smo mi učenici 8. razreda OŠ fra Pavla Vučkovića iz Sinja naučili na satovima Hrvatskog jezika.**

**Davne 1715. godine Sinjani su slavno pobijedili Osmanlije uz zagovor Čudotvorne Gospe Sinjske. Svi mi koji živimo u Cetinskoj krajini ponosno častimo Čudotvornu Gospu Sinjsku kao nebesku zaštitnicu pod čijim je zagovorom oslobođen Sinj. Od tada se, svake godine u mjesecu kolovozu, priređuje Sinjska alka, viteški turnir. Alkarske svečanosti iz 1875. slikovito je opisao Dinko Šimunović u pripovijetki Alkar koju smo čitali za lektiru. Alkar Rašica pripetavao se s alajčaušem. U pripetavanju odbacio je alku i ponovno je uhvatio. U Alkarskom statutu članak 42. glasi: *Ako alkar pogodi alku i odbaci je, pa je opet u zraku pogodi u bilo koji razdjel i alka mu ostane na koplju, tada se na broj punata dobivenih tim pogotkom dodaju još tri punta.* Tako je Šimunovićev alkar Rašica osvojio duplo punata i pobijedio. Na satu medijske kulture pogledali smo televizijsku snimku Alke iz 1981. godine koja prikazuje pripetavanje legendarnog alajčauša Frane Bareze Šore i tada najmlađeg alkara Ivice Cvrlje. U uzavreloj atmosferi dva alkara ponosno jašu niz alkarsko trkalište. Epizodu iz Šimunovićevog Alkara mogli smo vizualno i auditivno osjetiti sa stvarnim alkarima. Pobijedio je alajčauš Frano Bareza Šore. U Sinju će se, na istom Alkarskom trkalištu 9. kolovoza 2015. godine, trčati 300. alka. Alkare će voditi alajčauš Ivica Filipović Grčić koji nam je tim povodom dao intervju. (pročitati intervju) Na svim satovima glavni nam je motiv bio alajčauš - zapovjednik čete alkara. Od 1715. do 2015. prošlo je tristo godina. Od tada su alkarske svečanosti uvijek iste, samo se mijenjaju ljudi čija imena trajno ostaju zapisana u povijesti Sinjske alke. Na kraju ovog izlaganja prenosim vam poruku koju smo mi učenici zapamtili: *Alka je simbol svake borbe za slobodu, za mir i ognjište, za vjeru i nadu. Ujedinjuje prošlost i sadašnjost, slavi čast i poštenje,običaje naših pradjedova, junaštvo i hrabrost.***

**Učenik: Ante Mastelić, 8.r.**

**OŠ fra Pavla Vučkovića,Sinj**

 **Voditeljica: Helena Budimir, prof.**